Man gee hom oor ná bedrog, diefstal by munisipaliteit | Maroela Media
Kgotso Moses Khumalo en Cyril Hendry toe hulle tydens 'n vorige geleentheid by die hof aangekom het (Oktober 2020) (Foto verskaf deur die Valke)
Mohau Shuping (37), opsigter vir sportfasiliteite by die JB Marks-munisipaliteit in Noordwes, het homself Maandag aan die direktoraat vir prioriteitsmisdaadondersoeke (die Valke) oorgegee. Hy is die derde verdagte wat beskuldig word van bedrog en diefstal in die munisipaliteit.
Shuping is vrygelaat op 'n waarskuwing en mag nie kontak maak met enige van die getuies of die munisipaliteit besoek nie.
Maroela Media het vroeër berig Kgotso Moses Khumalo (52), die uitvoerende burgemeester van die munisipaliteit wat Potchefstroom en Ventersdorp bedien, en Cyril Hendry (54), die direkteur van munisipaliteit, is Vrydag deur die Valke in hegtenis geneem. Hulle het reeds in die Potchefstroom-landdroshof verskyn op aanklag van bedrog en diefstal.
Die inhegtenisnemings spruit uit ondersoeke wat deur die Valke na 'n trustrekening gedoen is, waarin 'n totaal van ongeveer R5 miljoen wat vir die JB Marks-munisipaliteit bedoel was, gedeponeer is. Die geld is egter nooit aan die ouditeur-generaal verklaar nie.
Die drie beskuldigdes moet op 1 Desember weer in die Potchefstroomse landdroshof verskyn.
Chris Hattingh, hoof van die DA in die munisipaliteit, het in 'n verklaring gesê Khumalo moet onmiddellik bedank. Indien hy versuim om dit te doen, sal die Demokratiese Alliansie 'n verdere mosie van wantroue teen hom indien.
"Dit is verregaande dat die ANC beweer hy is geskok oor die inhegtenisnemings. Die DA het al herhaaldelik die ANC bewus gemaak van finansiële wanadministrasie waarby Khumalo en ander amptenare geïmpliseer is," het Hattingh bygevoeg.
Khumalo het vantevore drie mosies van wantroue, wat deur die DA teen hom ingedien is, oorleef.
"Die DA sal voortgaan met die veldtog om die JB Marks-munisipaliteit skoon te maak om verantwoordbaarheid en die oppergesag van die reg in die munisipaliteit te herstel. Intussen sal die DA ook voortgaan om kriminele klagtes te lê om, waar nodig, verantwoordbaardheid deur die strafregstelsel af te dwing."
R5 miljoen bedrog en jy kry 'n waarskuwing? ANC is geskok nee julle skok ons elke dag met julle planne van plunder. Ek is so moeg tot my moeg is moeg vir die klomp
Moet asb tog net nie n hof bestorm nie… dan het jy moelikheid…
Good morning my people. Please do not worry to much about being caught. Your actions are very common amongst us and the end result will feature prominently on your CV when you are redeployed to parliament. PS Unfortunately jobs in the diplomatic corps are reserved for more senior people than you.